Kolektívna  dohoda na  rok  2003

Zmluvné strany

Konfederácia odborových zväzov Slovenskej republiky, zastúpená………………………….

a

Zamestnávatelia v súlade s § 1 ods. 1 písm. a) až  j) zastúpení……………………………….

I.	Všeobecné ustanovenia

1.	Kolektívna dohoda je uzavretá v súlade  § 49 zákona č. 313/2001 Z. z. o verejnej službe v znení neskorších predpisov (ďalej len „zákon“). Kolektívna dohoda je záväzná pre všetkých zamestnávateľov uvedených v § 1 ods. 1 písm. a) až  j)  zákona. 
   
2.	Cieľom kolektívnej dohody je upraviť priaznivejšie pracovné podmienky a podmienky zamestnania zamestnancov na rok 2003.

3.	Zmluvné strany budú podporovať kolektívne vyjednávanie vo verejnej službe podľa       § 53  zákona za účelom uzavretia kolektívnych zmlúv medzi zamestnávateľom a príslušným odborovým orgánom.

4.	Kolektívna zmluva uzatvorená podľa § 53 zákona je neplatná v tej  časti, v ktorej upravuje nároky zamestnancov v menšom rozsahu, ako táto kolektívna dohoda.

II.	Podmienky zamestnania

1.	Pracovný čas zamestnanca je 37 a 1/2 hodiny týždenne. Zamestnanec, ktorý má pracovný čas rozvrhnutý tak, že pravidelne vykonáva  prácu striedavo v oboch zmenách v dvojzmennej prevádzke, má  pracovný čas maximálne 36 a 1/4  hodiny týždenne a vo všetkých zmenách v trojzmennej prevádzke alebo v nepretržitej prevádzke má pracovný čas maximálne 35  hodín týždenne.
 
2.	Výmera dovolenky zamestnancov sa zvyšuje o jeden týždeň nad výmeru ustanovenú        v § 103 ods. 1 až 3 Zákonníka práce.

3.  Stupnice platových taríf sa navýšia: 
     I. variant zamestnávateľskej strany – od 1. júla 2003        
         a) o 8% stupnica platových taríf podľa prílohy č. 3 k zákonu,  
         b) o 5% stupnica platových taríf podľa prílohy č.7 k zákonu.      
     II. variant KOZ SR – od 1. apríla 2003
         a) o 8% stupnica platových taríf podľa prílohy č. 3 k zákonu,  
         b) o 5% stupnica platových taríf podľa prílohy č.7 k zákonu.      

(V prípade realizácie II. variantu KOZ SR netrvá na odchodnom – bod č. 5)

4. a )   Zamestnávateľ vyplatí zamestnancom, s ktorými skončí  pracovný pomer  z  dôvodov  uvedených v § 63 ods. 1 písm. a) a b) Zákonníka práce okrem obligatórneho dvojmesačného odstupného ďalšie odstupné, a to vo výške:
-	troch funkčných platov, ak zamestnanec rozviaže pracovný pomer dohodou        v mesiaci, v ktorom mu bola doručená výpoveď z pracovného pomeru alebo mu bolo oznámené, že s ním bude skončený pracovný pomer výpoveďou z organizačných dôvodov,
-	dvoch funkčných  platov, ak zamestnanec rozviaže pracovný pomer dohodou do konca kalendárneho mesiaca nasledujúceho po mesiaci, v ktorom mu bola doručená výpoveď z pracovného pomeru alebo mu bolo oznámené, že s ním bude skončený pracovný pomer výpoveďou z organizačných dôvodov,
-	jedného funkčného platu, ak zamestnanec rozviaže pracovný pomer dohodou najneskôr do konca druhého kalendárneho mesiaca nasledujúceho po  mesiaci, v ktorom mu bola doručená výpoveď z pracovného pomeru alebo mu bolo oznámené, že s ním bude skončený pracovný pomer výpoveďou z organizačných dôvodov, 
 
   b )   Zamestnancom, ktorí dovŕšili 45 rokov veku a vykonávali verejnú službu najmenej      15 rokov a s ktorými bude skončený pracovný pomer z dôvodov uvedených v § 63 ods. 1 písm. a) a b) Zákonníka práce vyplatí zamestnávateľ okrem odstupného v bode a )  ďalšie odstupné, a to vo výške troch funkčných platov.   
 
   c )   Zamestnávateľ vyplatí zamestnancovi, s ktorým skončí pracovný pomer výpoveďou           alebo dohodou z dôvodu uvedeného v  § 63 ods. 1 písm. a) Zákonníka práce a ktorý bude vykonávať práce spojené s likvidáciou zamestnávateľa až do skončenia likvidácie zamestnávateľa, odstupné vo výške piatich funkčných platov.

5.	Pri prvom skončení pracovného pomeru po nadobudnutí nároku na starobný dôchodok, invalidný dôchodok alebo dôchodok za výsluhu rokov, zamestnávateľ zamestnancovi poskytne odchodné nad ustanovený rozsah dohodnutý podľa § 49 ods. 1 zákona minimálne vo výške dvoch funkčných platov zamestnanca.

(V  prípade  realizácia   variantu  II.  v   bode   č.   3  –  KOZ SR  netrvá  na  realizácii  tohto opatrenia). 

6. a) Zamestnávatelia môžu v kolektívnej zmluve alebo v zamestnávateľskej zmluve s doplnkovou dôchodkovou poisťovňou dohodnúť výšku platenia príspevkov na doplnkové dôchodkové poistenie. Výška príspevku je najmenej 2% z objemu zúčtovaných miezd zamestnancov.

     b)  U zamestnávateľa, u ktorého sa v kolektívnej zmluve uzavretej do 31. marca 2002    dohodla určitá výška platenia príspevkov na doplnkové dôchodkové poistenie a u    zamestnávateľa, ktorý uzatvoril zamestnávateľskú zmluvu s  doplnkovou dôchodkovou poisťovňou do 31. marca 2002, vrátane zamestnancov, ktorí vykonávajú práce, ktoré sú na základe rozhodnutia príslušného orgánu na ochranu zdravia vydaného podľa osobitného predpisu zaradené do kategórie 3. alebo 4., zostáva dohodnutá výška platenia príspevkov zachovaná.

7.	Povinný prídel sociálneho fondu je minimálne 1% zo súhrnu hrubých miezd zúčtovaných zamestnancom na výplatu na bežný rok, z  ktorých sa zisťuje  priemerný zárobok na pracovnoprávne účely. 

III.	Záverečné ustanovenia

1.	Po polročnom hodnotení vývoja kolektívnej dohody môže ktorákoľvek zo zmluvných strán žiadať o zmenu alebo doplnenie tejto kolektívnej dohody. Obe zmluvné strany sú povinné o návrhu na zmenu alebo doplnenie rokovať najneskôr 30 dní od ich doručenia.
   
2.	Zmluvné strany sa dohodli na výmene nevyhnutných informácií potrebných na uzavretie kolektívnej dohody na ďalšie obdobie.

3.	Kolektívna dohoda vo verejnej službe nadobúda platnosť súčasne s nadobudnutím účinnosti zákona o štátnom rozpočte na rok 2003.

4.	Kolektívna dohoda je vyhotovená v .................... exemplároch. Každá zmluvná strana obdrží .................exemplárov.

........................................................................        .......................................................................

Konfederácia odborových zväzov Slovenskej republiky.

Vláda Slovenskej republiky a reprezentatívni zástupcovia zamestnávateľov uvedených                                                                                v § 1ods. 1 písm. d), g), h), i) a j) zákona                                                                      o verejnej službe v znení neskorších                                                                               predpisov.